SKRIFTLIG FORESPØRGSEL E-1289/00

af Pasqualina Napoletano (PSE) til Rådet

(27. april 2000)

Om: Bortførelse af somaliske børn fra italienske plejefamilier

Det er gennem de senere år forekommet utallige gange, at børn, især børn af somalisk nationalitet, som har været i pleje hos italienske familier, er blevet bortført af deres (rigtige eller formodede) forældre og på ulovlig vis ført til andre lande (herunder forskellige EU-lande).

I visse tilfælde er det lykkedes at finde frem til børnene, men de familier, som børnene tidligere var i pleje hos, er stødt på store vanskeligheder med at få visse EU-landes retsinstanser til at beskytte deres plejebørns rettigheder.

Der hersker begrundet mistanke om, at disse mindreårige børn i mange tilfælde ikke er blevet fjernet af deres rigtige forældre, men af helt tredje personer, som ønsker at udnytte børnenes situation med egen vinding for øje.

Der er navnlig konstateret utallige problemer med anvendelsen af Haag-konventionen om internationale børnebortførsler som følge af den manglende konkrete anvendelse af konventionen i praksis med heraf følgende vanskeligheder med at finde frem til, hvorledes børnene behandles, og hvilken sundhedstilstand de befinder sig i, og med at udøve samkvemsretten og på denne måde sikre barnets repatriering som fastsat i konventionen. Hele denne situation skyldes tendensen hos visse signatarstaters retsinstanser til at underkaste afgørelserne om plejeanbringelse en nøje undersøgelse, hvilket er i åbenlys modstrid med konventionen, hvorefter der kun i særlige tilfælde skal foretages en sådan fornyet undersøgelse af disse afgørelser.

Kan Rådet på baggrund af ovenstående oplyse:

- hvilke foranstaltninger EU-institutionerne agter at træffe for at sikre et effektivt retligt samarbejde med hensyn til børn, der anbringes hos plejefamilier, og med hensyn til internationale børnebortførelser?

- hvilke foranstaltninger EU-institutionerne agter at træffe for at sikre en samordning af medlemsstaternes bestemmelser om anerkendelse af afgørelser om anbringelse af børn hos plejefamilier?

- hvilke foranstaltninger det agter at træffe for at sikre, at eksisterende internationale aftaler (Haag-konventionen og andre) reelt og fuldt ud overholdes af medlemsstaternes myndigheder?

Svar

(18.-19. september 2000)

Wien-handlingsplanen af 3. december 1998 og konklusionerne fra Det Europæiske Råd i Tammerfors den 15.-16. oktober 1999 fastsætter hovedretningslinjerne for drøftelserne i de kommende år, navnlig vedrørende civilretligt samarbejde med henblik på oprettelse af et område med sikkerhed, frihed og retfærdighed.

I henhold til disse retningslinjer er der indtil 2004 ingen planer om at indlede drøftelser om børn, der anbringes hos plejefamilier, og om internationale barnebortførelser. Måtte Kommissionen eller en medlemsstat fremsætte forslag eller tage initiativ i henhold til bestemmelserne i traktatens artikel 67, stk. 1, vil Rådet dog gennemgå dette med den største omhu.

Rådet har i øvrigt den 29. maj 2000 vedtaget en forordning om kompetence og om anerkendelse og fuldbyrdelse af retsafgørelser i ægteskabssager samt i sager vedrørende forældremyndighed over ægtefællernes fælles børn. Denne forordning fastsætter bestemmelser om civile sager vedrørende forældremyndighed over ægtefællernes fælles børn i forbindelse med ægteskabssager vedrørende opløsning eller slækkelse af de ægteskabelige bånd. Denne forordning skaber allerede en vis harmonisering af medlemsstaternes bestemmelser, især med hensyn til anerkendelse af retsafgørelser, der er truffet i en anden medlemsstat.

For så vidt angår det tredje spørgsmål er Rådet klar over, at medlemsstaterne er parter i internationale instrumenter om beskyttelse af børn, navnlig, som det ærede parlamentsmedlem rigtig fremhæver, Haag-konventionen af 25. oktober 1980 om de civilretlige virkninger af internationale barnebortførelser. Det drejer sig om konventioner, som medlemsstaterne har undertegnet og ratificeret. Det påhviler hver enkelt medlemsstat at overholde og anvende dem i overensstemmelse med folkeretten.